KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar l-Istat tal-Unjoni Doganali /* COM/2012/0791 final */





WERREJ 1........... L-UNJONI DOGANALI TAL-UE................................................................................ 3 1.1........ Introduzzjoni................................................................................................................... 3 1.2........ L-acquis tal-unjoni doganali: aktar minn 40 sena ta’ evoluzzjoni........................................ 5 1.2.1..... Il-leġiżlazzjoni................................................................................................................. 5 1.2.2..... Il-politika u l-għanijiet strateġiċi....................................................................................... 6 1.3........ L-unjoni doganali tal-2012: fis-servizz tal-UE.................................................................. 6 1.3.1..... Servizzi għan-negozju u s-soċjetà.................................................................................... 6 1.3.2..... L-unjoni doganali f’ċifri................................................................................................... 8 1.3.3..... Storja Ewropea ta’ suċċess............................................................................................. 9 1.4........ Il-governanza u l-iffunzjonar............................................................................................ 9 1.4.1..... L-attivitajiet u l-proċessi.................................................................................................. 9 1.4.2..... Inputs........................................................................................................................... 11 1.4.3..... Il-governanza................................................................................................................ 11 2........... L-EVALWAZZJONI TAL-UNJONI DOGANALI..................................................... 11 2.1........ Il-pressjonijiet esterni.................................................................................................... 12 2.2........ Il-pressjonijiet interni..................................................................................................... 12 3........... L-UNJONI DOGANALI 2020 – IT-TRIQ ’IL QUDDIEM........................................ 13 3.1........ It-tlestija tal-modernizzazzjoni....................................................................................... 14 3.2........ L-analiżi tad-dgħufijiet, it-twaqqif tal-prijoritajiet............................................................ 15 3.3........ Titjib tal-effiċjenza u l-effettività permezz ta’ riforma tal-governanza tal-unjoni doganali... 17 4........... KONKLUŻJONI........................................................................................................ 18 KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar l-Istat tal-Unjoni Doganali 1. L-UNJONI DOGANALI TAL-UE 1.1. Introduzzjoni L-unjoni doganali tal-Unjoni Ewropea (UE)[1] hija waħda mill-aktar eżempji ta’ suċċess tal-integrazzjoni Ewropea u l-politika Ewropea. Din serviet bħala pedament stabbli għall-integrazzjoni u t-tkabbir ekonomiċi fl-Ewropa għal aktar minn erba’ deċennji. Il-bażi legali tagħha kienet b’saħħitha u flessibbli f’termini kemm ta’ żona ġeografika ta’ espansjoni u kemm ta’ ambitu tal-kompiti. Din kienet waħda minn ta’ quddiem fis-settur pubbliku biex tibda modernizzazzjoni fuq skala sħiħa bil-ħsieb għal servizzi elettroniċi tal-gvern pan-Ewropej. Fi klassifiki internazzjonali, ċerti amministrazzjonijiet doganali tal-UE regolarment jikklassifikaw fost l-ogħla fid-dinja.[2] Madankollu, il-klassifiki juru wkoll li mhux il-ħoloq kollha fil-katina qed jiffunzjonaw tajjeb bl-istess mod. Barra minn hekk, filwaqt li l-leġiżlazzjoni li għandha tiġi applikata hija l-istess, ir-riżultat tal-implimentazzjoni tagħha mhuwiex. Tfaċċaw sinjali li l-unjoni doganali qiegħda tiffaċċja sfidi serji fil-mod ta’ kif tiffunzjona. Dawn l-isfidi jissarrfu f’effetti potenzjalment mewwieta tal-effettività ġenerali tal-unjoni doganali fil-ħarsien u l-għoti ta’ servizz lill-UE. Dawn jissarrfu f’ineffiċjenzi, skart u nuqqas ta’ qbil bejn il-ħtiġijiet u d-disponibbiltà tar-riżorsi. Dawn jissarrfu f’livell tas-servizz inugwali u protezzjoni ġenerali subottimali tal-fruntieri tal-UE. L-unjoni doganali hija kompetenza esklussiva tal-UE[3], u r-responsabbiltà biex tiġi implimentata l-leġiżlazzjoni doganali hija primarjament dik tal-Istati Membri[4]. Madankollu, ċerti sfidi li qiegħda tiffaċċja l-unjoni doganali ġejjin b’mod ċar minn żieda fil-globalizzazzjoni tal-kummerċ, il-mudelli tan-negozju u l-loġistika, kif ukoll il-globalizzazzjoni tal-kriminalità u theddid ieħor. Barra minn hekk, filwaqt li l-benefiċċji tal-unjoni doganali huma kondiviżi komunement, l-ispiża tal-implimentazzjoni tagħha mhijiex mifruxa b’mod uniformi: minħabba raġunijiet ta’ passat, ġeografija u rotot tal-kummerċ, xi Stati Membri jġorru sehem sproporzjonat tal-piż. Ir-realtà hi li f’tali dinja interkonnessa, l-Istati Membri weħidhom u f’iżolament mill-bqija tal-UE m’għadhomx kapaċi jindirizzaw b’mod effettiv l-isfidi tal-globalizzazzjoni. L-osservazzjonijiet ġenerali tas-sitwazzjoni tal-UE[5] jiddeskrivu tajjeb ukoll l-isfidi u l-ħtieġa għal rispons għall-unjoni doganali: il-globalizzazzjoni titlob aktar unità Ewropea, aktar unità titlob aktar integrazzjoni u l-aċċettazzjoni li aħna lkoll “fl-istess ilma”. L-għanijiet ta’ din il-Komunikazzjoni huma li: – Tenfasizza l-valur miżjud u l-importanza fundamentali tas-servizzi li l-unjoni doganali tipprovdi bħala pedament għat-tkabbir, il-kompetittività u s-sigurtà tas-Suq Uniku u l-Unjoni Ewropea; – Tirrikonoxxi li l-unjoni doganali qiegħda tiffaċċja sfidi li jeħtieġu rispons Ewropew; – Tfassal pjan ta’ azzjoni biex jiġu indirizzati dawn l-isfidi u tiġi pprovduta unjoni doganali aktar attiva, robusta u unifikata sal-2020. 1.2. L-acquis tal-unjoni doganali: aktar minn 40 sena ta’ evoluzzjoni 1.2.1. Il-leġiżlazzjoni Fl-1968, l-unjoni doganali l-ewwel u qabel kollox neħħiet id-dazji doganali fil-fruntieri nazzjonali u implimentat sistema uniformi ta’ tassazzjoni fuq l-importazzjonijiet minn barra l-KEE. It-twaqqif inizjali tat-tariffa doganali komuni u ta’ regoli komuni dwar l-oriġini u l-valutazzjoni doganali eventwalment ġie kkumplimentat permezz ta’ direttivi jew regolamenti li jikkonċernaw diversi oqsma tal-leġiżlazzjoni doganali bħal proċeduri doganali, formalitajiet u kontrolli doganali kif ukoll dejn u garanziji doganali. Il-bidla l-aktar sinifikanti fl-acquis, fil-kuntest tat-twaqqif tas-Suq Uniku fl-1993 u lil hinn mis-sempliċi tneħħija tal-fruntieri interni għall-merkanzija kienet il-kodifikazzjoni ta’ dawk il-partijiet diversi ta’ leġiżlazzjoni f’bażi legali direttament applikabbli u unika. Għalkemm il-pubbliku pperċepixxa l-bidu ta’ Ewropa mingħajr fruntieri bħala l-eliminazzjoni tad-dwana, fil-fatt dan enfasizza l-importanza ewlenija ta’ superviżjoni doganali effettiva fil-fruntiera esterna komuni. Il-punti ewlenin tal-acquis tal-unjoni doganali mill-1993 wara kienu l-Kodiċi Doganali Komunitarju[6] u t-Tariffa Doganali Komuni[7] komprensivi u direttament applikabbli, u l-emendi suċċessivi tagħhom. Barra minn hekk, serje ta’ strumenti legali topiċi inklużi r-regolamenti dwar l-infurzar tad-drittijiet tal-proprjetà intellettwali (DPI)[8], il-prekursuri tad-droga[9], l-oġġetti kulturali[10], il-kontrolli tal-flus kontanti[11], is-sorveljanza tas-suq[12] jew partijiet ta’ leġiżlazzjoni bil-għan li jħarsu ċ-ċittadini u l-ambjent[13] jipprovdu bażi legali sostanzjali u direttament applikabbli għall-infurzar tar-regoli f’dawk l-oqsma mid-dwana fl-UE. 1.2.2. Il-politika u l-għanijiet strateġiċi Fl-2008, l-Istrateġija għall-Evoluzzjoni tal-Unjoni Doganali[14] stabbiliet l-għanijiet strateġiċi tal-unjoni doganali bħala 1) il-protezzjoni tal-UE u 2) l-appoġġ tal-kompetittività tal-UE. Dawn l-għanijiet għadhom validi llum u jibqgħu fil-futur. Dawn l-għanijiet għandhom jintlaħqu b’mod uniformi u effiċjenti, billi jiġi applikat kontroll effiċjenti u effikaċi, u bil-kooperazzjoni mill-qrib fost l-amministrazzjonijiet doganali u mal-awtoritajiet l-oħra, man-negozju[15], kif ukoll mal-imsieħba internazzjonali. Il-kooperazzjoni internazzjonali hija element strateġiku ewlieni tal-politika doganali tal-UE. Multilateralment, pereżempju fil-kuntest tal-Organizzazzjoni Dinjija Doganali u l-Organizzazzjoni Dinjija tal-Kummerċ, l-UE tippromwovi l-iżvilupp u l-implimentazzjoni ta’ standards internazzjonali, notevolment fil-qasam tas-sigurtà, l-iffaċilitar tal-kummerċ u s-simplifikazzjoni doganali. Bilateralment, l-għan tal-UE kien li taħdem b’mod attiv mal-imsieħba kummerċjali ewlenin biex tindirizza l-isfidi relatati mad-dwana, pereżempju dwar l-iffaċilitar tal-kummerċ, ir-regoli tal-oriġini, l-infurzar tad-DPI, is-sigurtà tal-katina tal-forniment u l-ġlieda kontra l-frodi. 1.3. L-unjoni doganali tal-2012: fis-servizz tal-UE 1.3.1. Servizzi għan-negozju u s-soċjetà Id-dwana hija l-unika awtorità pubblika li għandha responsabbiltà kompluta tal-ħarsa ġenerali u l-kontroll għall-merkanzija kollha li tgħaddi fil-fruntieri esterni tal-UE, li, ladarba jiġu rilaxxati mid-dwana għaċ-ċirkolazzjoni ħielsa x’imkien fl-UE, jistgħu jiċċaqalqu b’mod ħieles fi ħdan kwalunkwe parti tat-territorju doganali tal-UE. Parzjalment minħabba dan l-ippożizzjonar uniku, ir-rwol tal-unjoni doganali evolva b’mod sinifikanti u l-kompiti tagħha żdiedu ħafna mill-1968. Hi saret fornitur sinifikanti tas-servizzi għan-negozju u s-soċjetà, u llum id-dwana tal-UE sservi firxa wiesgħa ta’ għanijiet operazzjonali. Filwaqt li tibqa’ awtorità bir-responsabbiltà tal-ġbir tad-dħul lejn l-UE u l-Istati Membri, id-dwana qed tissejjaħ dejjem aktar fir-rwol tagħha bħala awtorità tal-infurzar tal-liġi biex tipproteġi s-sigurtà u s-sikurezza tal-UE. Hi taġixxi dejjem aktar bħala gwardjan tal-integrità tas-suq intern għall-oġġetti, kif ukoll ta’ inforzatur ta’ ħafna interessi oħra tal-gvernijiet fil-fruntiera esterna. L-unjoni doganali hi l-fergħa operattiva ta’ ħafna mill-miżuri ta’ politika kummerċjali tal-UE, u timplimenta bosta ftehimiet internazzjonali fir-rigward tal-flussi kummerċjali tal-UE. Barra minn hekk, minħabba l-effettività tal-waqfien ta’ oġġetti mhux mixtieqa jew ta’ riskju minn pajjiżi terzi qabel ma dawn jitpoġġew fis-suq fl-UE, firxa sinifikanti u li dejjem tikber ta’ aġenziji tal-gvern jistennew lid-dwana biex jinfurzaw il-politiki tagħhom fil-fruntiera. Huma jistennew li l-applikazzjoni tal-formalitajiet u l-kontrolli fil-fruntieri esterni previsti fil-leġislazzjoni doganali isservi wkoll għall-kontroll tar-rekwiżiti ta’ leġiżlazzjoni oħra[16]. Għalhekk id-dwana qed dejjem aktar isservi bħala “gwardjan tas-suq intern” komprensiv, inkluż l-infurzar ta’ leġiżlazzjoni relatata pereżempju mas-saħħa pubblika, il-protezzjoni tal-konsumatur, l-ambjent u l-agrikoltura. L-unjoni doganali tikkontribwixxi wkoll b’mod espliċitu għall-għanijiet tas-sigurtà interna[17]. It-Tabella 1 turi l-firxa ta’ servizzi li l-unjoni doganali tipprovdi lill-UE fl-2012. Tabella 1: is-servizzi pprovduti mill-unjoni doganali tal-UE fl-2012 Is-servizzi pprovduti lill-Gvernijiet (UE u nazzjonali) || Is-servizzi pprovduti lis-soċjetà || Is-servizzi pprovduti lin-negozju Il-ġbir tad-dħul għall-UE u l-gvernijiet nazzjonali || Il-protezzjoni kontra t-terroriżmu u l-organizzazzjonijiet kriminali (tnaqqis tal-ħasil tal-flus, is-sigurtà tal-katina tal-forniment) || Il-protezzjoni tal-kondizzjonijiet ugwali għall-kumpaniji u l-oġġetti f’sitwazzjonijiet ugwali madwar l-UE L-implimentazzjoni tal-politiki u l-leġiżlazzjoni tad-dwana/kummerċ (fuq l-art/il-baħar/fl-ajru) || Il-protezzjoni tas-saħħa (saħħa umana u tal-annimali, eż. drogi, sigurtà tal-prodotti eċċ.) || Intrużjoni minima meħtieġa fiżika u proċedurali tal-flussi kummerċjali, eż. proċeduri simplifikati, punt uniku ta’ servizz L-implimentazzjoni ta’ (partijiet minn) politiki u leġiżlazzjoni mhux-doganali (eż. dwar is-saħħa, is-sikurezza) mill-awtoritajiet doganali || L-infurzar tar-rispett għall-istat tad-dritt || Appoġġ għall-kompetittività tal-kumpaniji tal-UE, eż. is-sospensjonijiet tat-tariffi Informazzjoni fuq il-flussi tal-kummerċ u l-parteċipanti involuti għall-finijiet tat-tfassil tal-politika (speċjalment l-istatistika tan-negozju f’merkanzija) || Il-protezzjoni tal-interessi tal-kontribwenti tal-UE || Ħarsien tal-proprjetà intellettwali || Żieda tal-prosperità ekonomika || Informazzjoni u gwida trasparenti, malajr u uniformi dwar il-proċeduri, il-miżuri kummerċjali, l-istandards u n-normi, il-leġiżlazzjoni u l-ġurisprudenza || L-implimentazzjoni tal-politika barranija tal-UE, eż. l-infurzar tal-embargos kummerċjali, in-nonproliferazzjoni eċċ. || || Il-protezzjoni tal-wirt kulturali || || Il-ħarsien tal-ambjent || 1.3.2. L-unjoni doganali f’ċifri Billi tipprovdi dawn is-servizzi, id-dwana tal-UE timmaniġġja 17% tal-kummerċ dinji – ’il fuq minn 2 biljun tunnellata ta’ merkanzija fis-sena[18] b’valur ta’ 3 300 biljun EUR. Bejn l-2004 u l-2010, minkejja l-impatt tal-kriżi finanzjarja, il-valur tal-kummerċ estern tal-UE kiber bi kważi 50%[19]. L-UE tinsab fiċ-ċentru tal-kummerċ globali u tal-loġistika tal-katina tal-provvista, u hija l-imsieħba kummerċjali numru wieħed għall-Istati Uniti, iċ-Ċina u r-Russja. Aktar minn 90% (8,4 biljun tunnellata ta’ merkanzija) tal-kummerċ jinġarr bil-baħar, li minnhom aktar minn 20% jinħatt fl-Ewropa. L-UE għandha aktar minn 250 ajruport internazzjonali. Il-Fruntieri tal-art tal-lvant hi twila kważi 10 000km b’133 punt ta’ dħul kummerċjali bit-triq u bil-ferrovija. Meta wieħed iqis il-fruntiera esterna tal-UE sħiħa (l-art, l-ajru, il-baħar) b’kollox hemm aktar minn 1 000 uffiċċju doganali tad-dħul. Fl-2011, id-dwana tal-UE ipproċessat 36 miljun dikjarazzjoni ta’ merkanzija qabel il-wasla, 140 miljun dikjarazzjoni ta’ importazzjoni, 96 miljun dikjarazzjoni ta’ esportazzjoni u 9 miljun dikjarazzjoni ta’ tranżitu. Dawn iċ-ċifri jirrappreżentaw medja ta’ 8,9 dikjarazzjoni kull sekonda ttrattati mill-amministrazzjonijiet doganali tal-Istati Membri. Dawn ġabru dazji doganali li kkontribwew għal madwar 16,6 biljun EUR għall-baġit tal-UE, jiġifieri bejn wieħed u ieħor 13% tal-baġit tal-UE[20]. 1.3.3. Storja Ewropea ta’ suċċess Is-suċċess tal-UE bħala l-akbar blokk ta’ kummerċ dinji u kompetitur globali, il-volumi u l-veloċità li dejjem jikbru tal-kummerċ kollha jistgħu jkunu diskutibbilment ikkunsidrati bħala indikaturi tas-suċċess kontinwu tal-unjoni doganali tal-UE. Din appoġġjat il-kummerċ u t-tkabbir ekonomiku u pproteġiet is-sikurezza, is-sigurtà, is-saħħa u l-ambjent ta’ 500 miljun ċittadin tal-UE. Għal dawn l-aħħar erbgħin sena, l-unjoni doganali wettqet ir-responsabbiltajiet b’suċċess, konsistentement tadatta għal kompiti ġodda, dimensjonijiet ġeografiċi ġodda u kundizzjonijiet globali li dejjem jinbidlu. Fl-aħħar għaxar snin, hija implimentat ukoll b’suċċess is-sistemi tal-IT interkonnessi u l-proċessi li jeħtieġu kollaborazzjoni u koordinazzjoni madwar l-UE. Illum, is-27 amministrazzjoni nazzjonali li jaqsmu l-piż huma mistennija mill-partijiet interessati tagħhom biex jamministraw l-unjoni doganali u jimplimentaw ir-regoli tagħha bħallikieku kienu tassew “entità waħda”. 1.4. Il-governanza u l-iffunzjonar Ibbażat fuq leġiżlazzjoni u politika komuni, iżda implimentat minn 27 amministrazzjoni mifruxa mal-UE, il-funzjonament operattiv tal-unjoni doganali hu kumpless. Dan evolva f’sett ta’ attivitajiet u proċessi, li jagħmlu użu minn taħlita ta’ inputs umani, tekniċi u finanzjarji mill-UE u l-Istati Membri. 1.4.1. L-attivitajiet u l-proċessi F’ħarsa ġenerali, biex twettaq il-funzjonijiet tagħha kif stabbilit fil-leġiżlazzjoni, jista’ jiġi mqassar li l-proċessi ewlenin tal-unjoni doganali jinvolvu l-attivitajiet li ġejjin: (1) tamministra l-approvazzjoni tal-merkanzija, inklużi: · is-sorveljanza tad-dħul u l-ħruġ tal-oġġetti permezz tal-ipproċessar ta’ dikjarazzjonijiet ta’ qabel il-wasla/ta’ qabel it-tluq, · l-ipproċessar tad-dikjarazzjonijiet doganali u l-ġestjoni tal-proċeduri doganali, · l-applikazzjoni tal-miżuri u r-restrizzjonijiet tal-kummerċ, · il-kalkolu u l-ġbir tad-dazji doganali, imposti oħrajn u l-ġestjoni tal-garanziji, · l-applikazzjoni ta’ regoli rilevanti oħra; (2) il-kontroll, inklużi: · l-analiżi tar-riskju u l-immirar tal-kontrolli, · il-kontrolli dokumentarji u fiżiċi, · il-kontrolli ta’ wara l-approvazzjoni, · it-twettiq ta’ inkjesti uffiċjali, · awditjar ta’ qabel u ta’ wara tal-kummerċjanti fir-rigward tat-tipi differenti ta’ awtorizzazzjonijiet; (3) l-infurzar, inklużi: · l-investigazzjonijiet u l-prosekuzzjonijiet kriminali/amministrattivi, · l-impożizzjoni ta’ penali. Il-proċessi orizzontali ewlenin li jappoġġjaw kull wieħed minn dawn jinvolvu: (4) il-ġestjoni tad-dejta, inkluż il-ġestjoni u l-ipproċessar ta’ ammonti enormi ta’ dejta kummerċjali u dwar il-kummerċjanti; (5) il-ġestjoni tal-kummerċjanti, il-ġestjoni ta’ aktar minn 3 miljun “klijent” involut fil-kummerċ[21], inklużi: (1) l-identifikazzjoni u r-reġistrazzjoni, (2) l-għoti tat-tagħrif, (3) il-provvediment ta’ diversi awtorizzazzjonijiet; (6) l-immaniġġjar tar-riskju, inkluż l-identifikazzjoni, il-valutazzjoni, l-analiżi u l-mitigazzjoni tal-ħafna tipi u livelli differenti ta’ riskji assoċjati mal-kummerċ internazzjonali tal-merkanzija. 1.4.2. Inputs L-inputs ewlenin għall-unjoni doganali biex twettaq il-funzjonijiet tagħha, li jimplimentaw dawn il-proċessi interkonnessi, jinvolvu regoli (eż. leġiżlazzjoni) li għandhom jiġu applikati, linji gwida prattiċi u proċeduri rigward il-mod kif għandhom jiġu applikati fil-prattika, u r-riżorsi biex jitwettqu fiżikament (finanzjarji, umani, IT, tagħmir). Anki tassonomija superfiċjali ħafna ta’ dawn l-inputs[22] tiżvela li dawn huma fir-realtà taħlita kumplessa ta’ ftehimiet internazzjonali[23] bħal regoli tal-GATT, il-liġi tal-UE, linji gwida, u riżorsi (eż. l-infrastruttura u l-applikazzjonijiet tal-IT ta’ sostenn) u regoli nazzjonali[24], linji gwida, proċessi u riżorsi. Filwaqt li l-liġi doganali tal-UE u l-linji gwida tal-UE huma komuni, u pereżempju ċerti bażijiet tad-dejta huma kondiviżi, l-inputs nazzjonali u b’mod partikolari r-riżorsi umani u finanzjarji disponibbli għall-amministrazzjonijiet doganali differenti jvarjaw b’mod sinifikanti fost l-Istati Membri, bħalma jagħmlu wkoll il-proċessi nazzjonali u l-oqsma nazzjonali tal-infrastruttura u l-applikazzjonijiet tal-IT. 1.4.3. Il-governanza Il-governanza tal-unjoni doganali evolviet b’mod organiku matul iż-żmien. L-istruttura tal-leġiżlatur formali tinvolvi l-Kunsill, il-Parlament Ewropew u, fil-każ ta’ leġiżlazzjoni ta’ implimentazzjoni, għadd ta’ kumitati tal-komitoloġija. L-implimentazzjoni tal-unjoni doganali hija appoġġjata aktar minn struttura ta’ koordinazzjoni tal-politika anqas formali, li fil-qalba tagħha hemm il-Grupp tal-Politika Doganali (GPD), li huwa ppresedut mill-Kummissjoni, u magħmul mid-Diretturi Ġenerali tas-27 amministrazzjoni nazzjonali. Dan janalizza kwistjonijiet li jitressqu għall-attenzjoni tiegħu u jiġġenera orjentazzjonijiet għal aktar żvilupp tal-politiki tal-unjoni doganali. Il-GPD pprovda pjattaforma konġunta għall-amministrazzjonijiet mill-iffirmar tat-Trattat ta’ Ruma (1958). Illum huwa l-grupp ta’ koordinazzjoni politika ġenerali ta’ firxa wiesgħa ta’ gruppi ta’ tmexxija, gruppi ta’ proġetti u azzjonijiet, li l-funzjonament ta’ ħafna minnhom huwa ġestit mill-Kummissjoni u ffinanzjati taħt il-programm Dwana 2013[25]. 2. L-EVALWAZZJONI TAL-UNJONI DOGANALI Minkejja s-suċċess tal-istorja ta’ 40 sena tagħha, l-aħħar snin kienu ta’ sfida akbar għall-unjoni doganali. Fl-2005, wara Komunikazzjoni tal-2003[26] dwar id-dwana bla karti, il-Kummissjoni pproponiet pakkett leġiżlattiv li jimmodernizza d-dwana tal-UE, b’mod partikolari permezz ta’ użu estiż ta’ tekniki elettroniċi għall-ipproċessar tad-dejta. Il-pakkett ġie adottat fl-2008[27] u ta bidu għall-modernizzazzjoni sħiħa tal-leġiżlazzjoni u l-proċeduti doganali tal-UE. Mill-2010, il-Kummissjoni u l-Istati Membri impenjaw rwieħhom biex jevalwaw it-tħaddim tal-unjoni doganali. Huwa ċar li l-pressjonijiet esterni kkontribwew għal ħtieġa għal bidla, iżda konklużjoni ewlenija hija li xi aspetti fundamentali tal-mudell operatorju l-antik u kif il-parteċipanti fl-unjoni doganali jaħdmu flimkien, li ma kinux ġew riformati, issa jista’ wkoll ikun hemm il-bżonn li jiġu reveduti. 2.1. Il-pressjonijiet esterni L-ambjent estern poġġa pressjoni dejjem akbar fuq il-prestazzjoni tal-unjoni doganali f’dawn l-aħħar deċennji. Il-flussi tal-kummerċ li qed jikbru kontinwament, il-ktajjen tal-provvista u l-mudelli tan-negozju ġodda u dejjem iktar kumplessi (bħall-kummerċ elettroniku), kif ukoll il-pressjonijiet ta’ loġistika u ta’ kompetizzjoni ġodda jimplikaw volumi akbar, pass aktar mgħaġġel u ambjent aktar ikkumplikat. Ir-riskji inerenti fil-ktajjen tal-provvista internazzjonali żdiedu wkoll minħabba l-globalizzazzjoni tal-kriminalità u l-attività terroristika. Barra minn hekk, il-pressjoni minn numru li qed jikber b’rata mgħaġġla ta’ kompiti u aspettattivi mill-partijiet interessati żiedet mal-ambitu ta’ attivitajiet doganali u intensifikat il-bżonn għal ħiliet, għodod u riżorsi addizzjonali. Id-dwana attwalment hi delegata b’responsabbiltajiet ta’ kontroll f’aktar minn 60 att legali[28]. L-effetti tal-kriżi ekonomika min-naħa l-oħra intensifikaw il-pressjoni fuq ir-riżorsi – hemm ħtieġa li jsir aktar b’dejjem inqas. Iż-żmien tal-kriżi kien wieħed diffiċli għall-amministrazzjonijiet doganali – l-implimentazzjoni ta’ riformi legali sinifikanti kienet tfisser l-investiment fi proġetti kbar tal-IT fi żmien ta’ tnaqqis estrem fil-baġit u tar-riżorsi. 2.2. Il-pressjonijiet interni Il-Kummissjoni u l-Istati Membri għarfu wkoll li l-mudell ta’ funzjonament tal-unjoni doganali minnu nnifsu għandu dgħufijiet inerenti. Il-modernizzazzjoni lejn ambjent doganali elettroniku pan-Ewropew bi skambji tal-informazzjoni f’ħin reali bejn is-27 Stat Membru jfisser l-applikazzjoni ta’ proċessi ġodda, madwar l-UE kollha, aktar investiment fl-IT, u ħiliet ġodda għall-persunal. Dan qed jagħmel ħafna mid-dgħufijiet attwali, bħall-ispejjeż ta’ ineffiċjenza marbuta mad-duplikazzjoni tal-isforzi, iktar ovvji. Fl-2010, tnediet valutazzjoni introspettiva biex tidentifika l-punti ta’ dgħufija interni tal-unjoni doganali. Studju ta’ “awtoevalwazzjoni”[29] identifika numru ta’ oqsma problematiċi li jridu jiġu indirizzati. Dan iġġenera wkoll numru ta’ ideat dwar l-iżvilupp ta’ reazzjonijiet fil-ġejjieni. Billi bbażat fuq l-istudju, fir-rapport tagħha lill-Kunsill fl-2011[30], il-Kummissjoni identifikat sett ta’ oqsma fejn l-unjoni doganali kienet teħtieġ li ttejjeb il-funzjonament tagħha. Ir-rapport tal-Kummissjoni identifika li: – Approċċ strateġiku usa’ għall-kooperazzjoni mal-aġenziji u l-imsieħba internazzjonali l-oħra fl-oqsma tas-sigurtà, is-saħħa, is-sikurezza u l-ambjent hu neċessarju. – Il-governanza tal-implimentazzjoni tal-unjoni doganali teħtieġ li tiġi aġġornata u mtejba, kemm f’termini ta’ strutturi u kemm bħala metodi ta’ ħidma, kif ukoll biex tippermetti prijoritizzazzjoni aħjar tal-inizjattivi u użu aktar effiċjenti tar-riżorsi skarsi. – Biex jitjiebu l-effiċjenza, l-effettività u l-uniformità u jinkisbu ekonomiji ta’ skala, hemm bżonn aktar kondiviżjoni u ġbir flimkien tal-kapaċitajiet u l-ħiliet bejn l-Istati Membri u bejn l-Istati Membri u l-Kummissjoni. – Mekkaniżmu ta’ kejl u ta’ evalwazzjoni tal-prestazzjoni tal-unjoni doganali huwa l-aktar prerekwiżit importanti għal aktar evoluzzjoni tal-unjoni doganali. Dan l-aħħar ġew imwettqa aktar valutazzjonijiet dettaljati fuq oqsma kritiċi bħall-ġestjoni tar-riskju[31], l-infurzar tad-DPI[32] u l-kontrolli tal-flus kontanti. Barra minn hekk, fl-2012 il-Kummissjoni nediet evalwazzjoni esterna bi skop wiesgħa biex ikollha valutazzjoni mill-perspettiva tal-partijiet interessati. Ir-riżultati ta’ dawn l-istudji se jipprovdu l-bażi għal riflessjoni iktar wiesgħa fl-2013 dwar il-prijoritajiet konkreti għall-evoluzzjoni tal-unjoni doganali. 3. L-UNJONI DOGANALI 2020 – IT-TRIQ ’IL QUDDIEM L-għan operattiv ta’ din il-Komunikazzjoni huwa li tiddeskrivi pjan ta’ azzjoni fil-konfront tal-isfidi u tipprovdi unjoni doganali aktar attiva, robusta u magħquda li tipprovdi l-istess servizz ta’ kwalità għolja madwar l-UE sal-2020. Bi tweġiba għar-rapport tal-Kummissjoni tal-2011, fil-konklużjonijiet tiegħu tal-10 ta’ Diċembru 2012, il-Kunsill saħaq li "l-unjoni doganali għandha tkompli tevolvi, biex b’hekk tkun tista’ tilħaq l-objettivi tagħha fl-appoġġ tal-kompetittività tal-UE billi tipproteġi l-ambjent tan-negozju, tiffaċilita l-kummerċ, u toffri servizz ta’ kwalità għolja lill-partijiet interessati"[33]. Biex tkun żgurata din l-evoluzzjoni, it-tlestija tal-modernizzazzjoni legali u proċedurali hija ta’ urġenza kbira. Barra minn hekk, il-proċessi kruċjali ta’ identifikazzjoni tal-isfidi seħħew, u l-analiżi tad-dgħufijiet miexja sew, u xi dgħufijiet individwali diġà ġew indirizzati. Fl-aħħar nett, il-kwistjonijiet strutturali għandha ikunu espliċitament indirizzati. Għalhekk triq konsistenti u komprensiva ’l quddiem għall-evoluzzjoni tal-unjoni doganali teħtieġ tliet elementi ewlenin: (1) It-tlestija tal-modernizzazzjoni li bdiet fl-2003, (2) It-tlestija tal-analiżi tad-dgħufijiet, u l-identifikazzjoni tal-prijoritajiet li għandhom ikunu indirizzati, u (3) Ir-reviżjoni u r-riforma tal-istrutturi tal-governanza u tal-ġestjoni tal-unjoni doganali. Dawn l-elementi għandhom ovvjament jitwettqu b’mod konsistenti u ippjanat biex ikun evitat it-tfixkil tax-xogħol ta’ kuljum marbut mal-ġestjoni tal-flussi tal-kummerċ internazzjonali tal-UE. 3.1. It-tlestija tal-modernizzazzjoni Fl-2003, tnediet modernizzazzjoni estensiva tal-leġiżlazzjoni u l-proċeduri doganali, li kienet tkopri s-sehem imsaħħaħ tad-dwana fl-iżgurar tal-fruntieri esterni, r-razzjonalizzazzjoni tal-qafas legali, l-istandardizzazzjoni ikbar tar-regoli doganali u l-implimentazzjoni tagħhom, is-simplifikazzjoni tal-proċeduri doganali u l-kompjuterizzazzjoni tad-dikjarazzjonijiet kollha u l-iskambju tad-dejta. L-ewwel żvilupp importanti f’din il-modernizzazzjoni kien l-adozzjoni fl-2005 ta’ emenda dwar is-sikurezza u s-sigurtà tal-Kodiċi Doganali Komunitarju[34] li witta t-triq għall-introduzzjoni fl-2011 tal-analiżi tar-riskju awtomatika u sistematika fuq il-bażi tad-dejta elettronika miġbura mill-kummerċ qabel id-dħul u l-ħruġ tal-merkanzija. Bħala tendenza ġenerali minħabba l-opportunitajiet il-ġodda offruti mill-iżvilupp tal-IT, l-awtoritajiet doganali nazzjonali kollha issa joffru l-possibbiltà li jiġu ppreżentati d-dikjarazzjonijiet doganali elettronikament. Illum, iktar minn 90% tad-dikjarazzjonijiet doganali kollha fl-UE jsiru b’mod elettroniku. Il-modernizzazzjoni tinsab miexja sew. L-IT qed tipprovdi akkwisti sinifikanti fil-produttività għall-unjoni doganali. Il-muturi ewlenin tal-iżviluppi ulterjuri u aktar komprensivi tal-proċess ta’ modernizzazzjoni kienu jinkludu l-adozzjoni fl-2008 tal-Kodiċi Doganali Modernizzat (KDM) u tad-Deċiżjoni dwar ambjent mingħajr karti għad-dwana u l-kummerċ. Madankollu, il-KDM għadu mhux applikabbli u huwa soġġett għal proposta għar-riformulazzjoni tiegħu[35]. Id-deċiżjoni dwar ambjent mingħajr karti ukoll teħtieġ li tiġi riveduta. L-ewwel prijoritajiet tat-triq ’il quddiem huma l-finalizzazzjoni u l-adozzjoni tal-leġiżlazzjoni mill-Parlament Ewropew u mill-Kunsill, l-adozzjoni tal-atti rispettivi tal-Kummissjoni, u l-implimentazzjoni espedjenti mill-Istati Membri. 3.2. L-analiżi tad-dgħufijiet, it-twaqqif tal-prijoritajiet Dan l-aħħar saru diversi analiżi tad-dgħufijiet jew qed jiġu mwettqa, notevolment fl-oqsma tal-ġestjoni tar-riskju u s-sigurtà tal-katina tal-provvista, id-DPI, is-sorveljanza tas-suq, is-saħħa, is-sikurezza u l-ambjent u l-ġestjoni tal-kriżijiet. Fil-qasam tal-infurzar tad-DPI, il-Kummissjoni identifikat sfidi u ħadet azzjoni billi proponiet regolament doganali tad-DPI rivedut fl-2011[36]. Barra minn hekk, fl-10 ta’ Diċembru 2012, il-Kunsill adotta Pjan ta’ Azzjoni ġdid għall-2013-2017, u l-kooperazzjoni mal-imsieħba internazzjonali qiegħda tissaħħaħ biex titjieb il-protezzjoni tad-DPI tul il-katina tal-provvista kollha. Fl-oqsma tas-saħħa, is-sikurezza u l-ambjent, hemm bżonn ċar li jiġi ffaċilitat l-infurzar mid-dwana tal-liġijiet li jimponu projbizzjonijiet u restrizzjonijiet fuq oġġetti importati u esportati. Biex tagħmel ir-rekwiżiti li jinsabu f’dawn il-liġijiet kompatibbli ma’ proċeduri u proċessi doganali, il-Kummissjoni se tipproduċi sett ta’ għodda ta’ proċeduri standard li għandhom ikunu inklużi f’liġijiet futuri. Ir-restrizzjonijiet u l-projbizzjonijiet se jkunu integrati aktar fit-TARIC u qed jitfassal pjan għal punt uniku ta’ servizz għall-approvazzjoni mid-dwana. Qed jiġu żviluppati aktar linji gwida, taħriġ, u strumenti tal-bini tal-kapaċità biex jappoġġjaw lid-dwana fl-infurzar tal-leġiżlazzjonijiet mhux fiskali, kif ukoll approċċi ta’ kontroll komuni bbażati fuq l-analiżi tar-riskju. Barra minn hekk, id-dgħufijiet marbuta mal-għarfien dwar ir-riżultati tal-infurzar doganali tal-leġiżlazzjonijiet jeħtieġ li jiġu indirizzati sabiex jitjiebu t-tfassil tal-politika u l-evalwazzjoni ta’ dawn il-leġiżlazzjonijiet. L-iżvilupp ta’ għodod ta’ kejl u statistika tar-riżultati tal-kontroll tad-dwana f’oqsma bħal ma huma s-sikurezza tal-prodotti u l-konformità hu ta’ importanza kbira. Dawn l-azzjonijiet kollha għandhom jitqiegħdu flimkien fi strateġija għal sforz konġunt mill-Kummissjoni u l-Istati Membri biex jiġi ffaċilitat ix-xogħol tad-dwana fl-infurzar tal-leġiżlazzjonijiet mhux fiskali. Il-Kummissjoni diġà ħolqot grupp ta’ esperti mid-dwana u mill-awtoritajiet inkarigati minn leġiżlazzjonijiet mhux fiskali ddedikat għall-iżvilupp tal-attivitajiet imsemmija hawn fuq. Wara l-iskoperta ta’ splussivi fil-merkanzija tal-ajru (“l-inċident tal-Jemen”) u fil-qafas tar-rapport tal-Grupp ta’ Ħidma ta’ Livell Għoli dwar it-tisħiħ tas-sigurtà tal-Merkanzija tal-Ajru, il-Kummissjoni f’kollaborazzjoni mill-qrib mal-partijiet interessati differenti, in-negozju u l-imsieħba internazzjonali, kienet qed teżamina metodi biex titjieb is-sigurtà tal-katina tal-provvista u jsir kontribut għall-iżvilupp ta’ standards internazzjonali. Valutazzjoni sħiħa tad-dgħufijiet u l-ħtiġijiet fil-qasam tal-ġestjoni tar-riskju u s-sigurtà tal-katina tal-provvista se tkun ippreżentata f’Komunikazzjoni tal-Kummissjoni dwar il-Ġestjoni tar-Riskju u s-Sigurtà tal-Katina tal-Provvista[37]. Qed isiru wkoll proġetti ta’ riċerka u internazzjonali f’dan il-qasam fil-Programm ta’ Qafas tal-UE (FP7). Għandhom jiġu wkoll imfassla miżuri futuri għal titjib tal-ġestjoni tar-riskju u l-miżuri ta’ kontroll doganali fil-livell tal-UE għal protezzjoni aħjar tal-interessi finanzjarji tal-UE u l-Istati Membri tagħha[38]. Il-Kummissjoni identifikat ukoll problemi serji li jirriżultaw minn approċċi differenti għall-ksur tal-leġiżlazzjoni doganali tal-UE u l-applikazzjoni ta’ sanzjonijiet, li għandhom jiġu indirizzati fi proposta fl-2013. Barra minn hekk, wara l-inċident nukleari ta’ Fukushima, twaqqaf pjan ta’ azzjoni[39] biex tittejjeb il-ġestjoni tal-kriżijiet mid-dwana. Ir-regoli dwar is-sospensjonijiet/kwoti tat-tariffa qed jiġu wkoll riveduti permezz tat-tnedija ta’ studju fl-2013, li jista’ jiżvela l-ħtieġa għal reviżjoni ta’ dawn ir-regoli. Fid-dimensjoni internazzjonali tal-unjoni doganali, ix-xogħol bilaterali mal-imsieħba kummerċjali u x-xogħol f’fora multilaterali biex jiġu żviluppati għodod u kondizzjonijiet għas-sigurtà tal-katina tal-provvista u l-faċilitazzjoni tal-kummerċ jeħtieġ li jkomplu jiġu prijoritizzati, filwaqt li jiffokaw fuq il-promozzjoni tas-simplifikazzjoni doganali, ir-rikonoxximent reċiproku tal-operaturi ekonomiċi awtorizzati, u l-iskambju tal-informazzjoni ma’ pajjiżi terzi dwar il-ġestjoni minn tarf sa ieħor tal-katina tal-provvista. L-azzjoni kontra l-kuntrabandu tal-oġġetti illeċiti, il-ksur tad-DPI u l-ġlieda kontra l-frodi se jkomplu jingħataw iktar importanza fi ftehimiet internazzjonali bħal ftehimiet kummerċjali bilaterali, u għandha tiżdied l-enfażi fuq l-immodernizzar tar-regoli tal-oriġini li jinsabu f’dawn il-ftehimiet. Il-prijoritajiet identifikati għall-2013 jinkludu: – Komunikazzjoni tal-Kummissjoni dwar il-Ġestjoni tar-Riskju u s-Sigurtà tal-Katina tal-Provvista. – Strateġija għal sforz konġunt mill-Kummissjoni u l-Istati Membri biex jiġi ffaċilitat ix-xogħol tad-dwana fl-infurzar tal-leġiżlazzjonijiet mhux fiskali. – Proposta li tindirizza approċċi differenti għall-ksur tal-leġiżlazzjoni doganali tal-UE u l-applikazzjoni ta’ sanzjonijiet. – L-implimentazzjoni tal-pjan ta’ azzjoni biex tittejjeb il-ġestjoni tal-kriżi mid-dwana. – L-eżaminazzjoni u (konsegwentament) possibbilment ir-reviżjoni tar-regoli dwar is-sospensjonijiet tat-tariffi u l-kwoti. – Għodod ta’ prijoritizzazzjoni u l-kundizzjonijiet għall-iffaċilitar tal-kummerċ, is-sigurtà tal-katina tal-provvista u l-infurzar tad-DPI fi ftehimiet bilaterali u multilaterali internazzjonali. – It-tlestija tal-analiżi tad-dgħufijiet u prijoritizzazzjoni, b’mod partikolari billi tkun segwita l-evalwazzjoni tal-unjoni doganali fl-2013. 3.3. Titjib tal-effiċjenza u l-effettività permezz ta’ riforma tal-governanza tal-unjoni doganali Is-sistema deċentralizzata attwali tal-implimentazzjoni u tal-ġestjoni fil-livell nazzjonali ta’ sett komuni ta’ responsabbiltajiet, kompiti u proċessi u sistemi tal-IT dejjem aktar komuni, laħqet il-limitu tal-effikaċja u l-effiċjenza, għal ħafna raġunijiet. Dawn ir-raġunijiet jinkludu d-duplikazzjoni, l-inkonsistenza, il-problemi ta’ interoperabbiltà u l-abbinament ħażin tar-riżorsi mal-ħtiġijiet madwar l-UE. L-esperjenzi reċenti fl-applikazzjoni tal-proċessi u tal-IT pan-Ewropej fl-implimentazzjoni tal-emenda ta’ sigurtà tal-Kodiċi Doganali Komunitarju, u fl-applikazzjoni ta’ ċerti awtorizzazzjonijiet mal-UE kollha jikkonfermaw dawn il-problemi. Barra minn hekk, l-operaturi ekonomiċi rrappurtaw trattament differenti madwar l-UE u lmentaw dwar l-inċertezza u l-ispejjeż li jirriżultaw minn livelli differenti ta’ servizzi u r-rekwiżiti prattiċi li jiltaqgħu magħhom madwar l-UE. Minħabba li l-bażi legali hija komuni, huwa ċar li l-implimentazzjoni operattiva qed tonqos f’dan ir-rigward. Is-sistema li ila ma tinbidel tal-implimentazzjoni u tal-ġestjoni fil-livell nazzjonali jeħtieġ li tagħti lok għal-forma ta’ ħidma flimkien aktar mill-qrib u responsabilità konġunta fost l-amministrazzjonijiet ta’ implimentazzjoni tal-unjoni doganali. Ir-riformi fil-leġiżlazzjoni u l-metodi ta’ ħidma, u s-soluzzjoni ta’ kwistjonijiet speċifiċi se jikkontribwixxu għal dan. Madankollu, tibqa’ l-problema fuq diversi livelli marbuta mal-governanza deċentralizzata ħafna u dejjem iktar kumplessa tal-implimentazzjoni tal-unjoni doganali. Riforma tal-governanza tal-unjoni doganali jeħtieġ li ssir, mhux l-inqas biex tippermetti aktar kisbiet fl-effiċjenza (bħal ekonomiji ta’ skala mill-ġbir flimkien tar-riżorsi) u l-effettività (bħall-ġestjoni tar-riskju fuq il-bażi ta’ informazzjoni tar-riskju miġbura flimkien). Fuq kollox riforma tal-governanza għandha timmira li tiġi żgurata l-provvista ta’ servizz għoli konsistenti madwar l-UE. Sabiex tiġi żgurata l-provvista effiċjenti u effettiva ta’ servizzi ta’ kwalità għolja madwar l-UE, ir-riforma tal-governanza għandha tinvolvi dan it-titjib: – Jiġu definiti objettivi operattivi/kwalità tas-servizz għall-UE u sistema konġunta ta’ monitoraġġ tagħhom; – Jiżdiedu l-koordinazzjoni operattiva u l-azzjoni konġunta fejn dawn ikunu meħtieġa; – Mekkaniżmu biex jidentifika l-ħtiġijiet, il-prijoritajiet u tiġi trasferita/appoġġjata l-kapaċità fejn tkun meħtieġa. 4. KONKLUŻJONI L-unjoni doganali tipprovdi valur miżjud ċar u mhux kontestat lis-soċjetà u n-negozji tal-UE. Filwaqt li għadha kollettur konsiderevoli tad-dħul għall-UE u l-Istati Membri, f’ħafna modi hija gwardjan tas-suq intern, appoġġ indispensabbli għall-fluss kummerċjali tal-UE, kif ukoll tipprovdi protezzjoni imprezzabbli lin-negozju, is-soċjetajiet u l-ambjent tal-UE mid-diversi theddid mill-kummerċ internazzjonali tal-merkanzija. F’dawn l-aħħar snin l-unjoni doganali għamlet riforma u modernizzazzjoni konsiderevoli tal-leġiżlazzjoni, il-proċeduri u l-metodi ta’ ħidma. Madankollu, ir-riformi jeħtieġ li jiġu implimentati b’mod sħiħ. Barra minn hekk, ir-riforma għandha testendi wkoll għall-istrutturi interni tagħha, il-governanza tat-tħaddim operattiv tagħha. Il-Kummissjoni tistieden lill-Kunsill u lill-Parlament Ewropew biex: – Titlesta l-modernizzazzjoni mingħajr dewmien; – Jidħlu fi djalogu ma’ partijiet interessati rilevanti, filwaqt li jqisu r-riżultati tal-evalwazzjonijiet u l-analiżijiet tad-dgħufijiet riċenti, inkluż l-evalwazzjoni tal-2012 tal-unjoni doganali, biex jiġu stabbiliti l-prijoritajiet; – Issir riforma tal-governanza u tar-rwoli u r-responsabbiltajiet tal-Istati Membri u l-Kummissjoni fir-rigward tal-ġestjoni operattiva ġenerali tal-unjoni doganali. Il-passi li jmiss għandhom jinvolvu pjan għar-riforma sal-2014. [1] Permezz ta’ “unjoni doganali tal-UE” din il-komunikazzjoni tirreferi għall-unjoni doganali u t-territorju tal-UE kif iddefinit fl-Artikoli 30 et seq. tat-TFUE, esklużi l-unjonijiet doganali tal-UE mat-Turkija, l-Andorra u s-San Marino. [2] Il-Bank Dinji - Doing Business 2012: Doing business in a more transparent world (http://www.doingbusiness.org/rankings); Il-Forum Ekonomiku Dinji – L-Indiċi tal-Kompetittività Globali (http://www.weforum.org/issues/competitiveness-0/gci2012-data-platform/). [3] Artikolu 3 tat-TFUE. [4] Artikolu 291 tat-TFUE. [5] Il-President Barroso, SPEECH/12/596, 12/09/2012. [6] Ir-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju. [7] Ir-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Komuni Doganali. [8] Ir-Regolament tal-Kunsill (KE) Nru 1383/2003 li jikkonċerna azzjoni doganali kontra merkanzija suspettata li tikser ċertu drittijiet ta' proprjetà intellettwali u l-miżuri li għandhom jittieħdu kontra merkanzija li tinsab li tkun kisret dawk id-drittijiet. [9] http://ec.europa.eu/enterprise/sectors/chemicals/documents/specific-chemicals/precursors/ [10] Ir-Regolament tal-Kunsill (KE) Nru 116/2009 dwar l-esportazzjoni ta’ oġġetti kulturali. [11] Ir-Regolament Nru 1889/2005 dwar kontrolli ta’ flus kontanti deħlin fil-Komunità jew ħerġin mill-Komunità. [12] Ir-Regolament (KE) Nru 765/2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti, u li jħassar ir-Regolament (KEE) Nru 339/93. [13] Pereżempju r-Regolament tal-Kunsill (KE) Nru 338/97 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom [14] COM(2008) 169 final [15] Biex jippromwovu l-kooperazzjoni man-negozji, ħafna mill-amministrazzjonijiet tal-Istati Membri għandhom kumitati kummerċjali-doganali nazzjonali, u fil-livell tal-UE mekkaniżmu ta’ konsultazzjoni, il-Grupp ta’ Kuntatt dwar il-Kummerċ, li jipprovdi kontribut attiv għax-xogħol preparatorju għall-maġġoranza kbira ta’ inizjattivi ġodda. [16] Pereżempju l-pjan multiannwali ta’ sorveljanza tas-suq. Għal aktar dettalji, ara l-Anness 2 għad-Dokument ta’ Ħidma tal-Persunal tal-Kummissjoni - Valutazzjoni tal-Impatt ta’ programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FISCUS) - SEC(2011) 1317 finali [17] Ara pereżempju l-Komunikazzjoni mill-Kummissjoni lill-Parlament Ewropew u l-Kunsill tat-22 ta’ Novembru 2010 - L-Istrateġija tas-Sigurtà Interna tal-UE fl-Azzjoni: Ħames passi lejn Ewropa aktar sikura [COM(2010) 673 finali – Mhux ippubblikata f’Il-Ġurnal Uffiċjali]. [18] Il-paġna web tal-UE - Il-qasam tal-politika doganali [19] Kummerċ estern u intra UE, Annwarju statistiku, id-dejta 1958-2010, p16 [20] Il-Baġit tal-2011 f'ċifri [21] Il-bażi tad-dejta EORI [22] Abbozz tar-Rapport Finali, il-kuntratt ta’ qafas DIGIT/R2/PO/2009/027 ABC II - Studju tal-fattibbiltà dwar l-evalwazzjoni tal-istat tal-Unjoni Doganali tal-UE [23] Bosta ftehimiet u konvenzjonijiet internazzjonali, bħall-Konvenzjoni ta’ Kyoto Riveduta (WCO) huma fil-fatt kkodifikati fil-liġi tal-UE. [24] Il-liġi doganali tal-UE hija komuni iżda jifdal marġini ta’ regoli nazzjonali. [25] Id-Deċiżjoni Nru 624/2007/KE tal-Parlament Ewropew u tal-Kunsill tat-23 ta’ Mejju 2007 li tistabbilixxi programm ta’ azzjoni għad-dwana fil-Komunità [26] COM(2003) 452 finali tal-24.07.2003. [27] Ir-Regolament (KE- Nru 450/2008) tal-Parlament Ewropew u tal-Kunsill li jistabbilixxi l-Kodiċi Doganali Komunitarju (Kodiċi Doganali Modernizzat), ĠU L 145, 4.6.2008, p. 1, u d-Deċiżjoni 70/2008/KE tal-Parlament Ewropew u tal-Kunsill tal-15 ta’ Jannar 2008 dwar ambjent mingħajr karti għad-dwana u l-kummerċ, ĠU L 23, 26.1.2008, p. 21. [28] L-Anness 2 għal Dokument ta’ Ħidma tal-Persunal tal-Kummissjoni - Valutazzjoni tal-Impatt ta’ programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FICUS) - SEC(2011) 1317 finali. [29] L-Arkitettura tan-Negozju għall-Ġejjieni tal-Unjoni Doganali u l-Mudell Kooperattiv fil-Qasam tat-Tassazzjoni fl-Ewropa, TAXUD/R3/VDL D(2010) 433216, il-kuntratt ta’ qafas DIGIT/R2/PO/2009/027 ABC II [30] COM (2011)922 [31] Studju dwar il-mezzi possibbli biex jitjiebu l-kapaċitajiet fil-livell tal-UE għall-analiżi tar-riskju u biex jitpoġġa fil-mira, PricewaterhouseCoopers, il-31 ta’ Mejju 2012. [32] Id-Dokument ta’ Ħidma tal-Persunal tal-Kummissjoni - Valutazzjoni tal-Impatt tar-Regolament tal-Parlament Ewropew u tal-Kunsill dwar l-infurzar doganali tad-drittijiet tal-proprjetà intellettwali - SEC(2011) 597 u SEC(2011) 598 u d-Dokument ta’ Ħidma tal-Persunal tal-Kummissjoni - Rapport dwar l-Implimentazzjoni tal-Pjan ta’ Azzjoni Doganali tal-UE għall-Ħlieda Kontra l-Ksur tad-Dritt tal-Proprjetà Intellettwali għas-Snin 2009 sa 2012 – SWD(2012) 356. [33] Ref [34] Ir-Regolament (KE) Nru 648/2005 tal-Parlament Ewropew u tal-Kunsill tat-13 ta’ April 2005 li jemenda r-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità. [35] Proposta għal Regolament tal-Parlament Ewropew u tal-Kunsill li jistabbilixxi Kodiċi Doganali tal-Unjoni (COM(2012) 64 tal-20.02.2012). [36] Proposta għal Regolament tal-Parlament Ewropew u tal-Kunsill dwar l-infurzar doganali tad-drittijiet tal-proprjetà intellettwali - COM(2011) 285. [37] Għandha tiġi ppubblikata kmieni fl-2013. [38] Il-Qorti tal-Awdituri – Rapport Speċjali Nru 1/2010 – Il-proċeduri ssimplifikati doganali għall-importazzjoni huma kkontrollati b’mod effettiv? [39] TAXUD/B2/061/2011